Michael W. Smith

Michael Whitaker Smith (Kenova, Nyugat-Virginia, 1957. október 7. –) amerikai énekes, zeneszerző és billentyűs. Gyakori beceneve: "Smitty".

Első szólóalbuma, a Project (1983) óta Smith a világ egyik legnépszerűbb kortárs keresztény zenésze („Contemporary Christian Music” – CCM). Smith gyakran szerepelt a keresztény rádiók és a Billboard magazin toplistáinak élén. A legjobb billentyűsök között tartják számon. Több mint 10 millió lemezt adott el, 2005-ig 10 arany- és 3 platinalemeze volt, valamint három Grammy-díjjal is büszkélkedhet.

Miután elvégezte a középiskolát, problémái voltak az alkohollal és a kábítószerrel. Ennek ellenére elvégzett pár évet a főiskolából, és fejlesztette dalszerzői képességeit: különböző helyi együttesekkel dolgozott. 1979 októberében azonban érzelmi és mentális megpróbáltatásokat élt át. Ekkor döntött úgy, hogy visszatér a keresztény hithez. Felszámolta a problémákat az életében, majd a Higher Ground nevű keresztény zenekarhoz csatlakozott.

1981-ben Michael a Meadowgreen Music-hoz szerződött dalszerzőnek. Számos sikeres gospel dalt írt olyan előadóknak, mint Sandi Patty, Kathy Troccoli, Bill Gaither vagy Amy Grant. A következő évben Smith részt vett Amy Grant Age to Age nevű turnéján. 1983-ban megszületett a Michael W. Smith Project a Reunion Records gondozásában. Ezt a lemezt már Grammy-díjra jelölték. Az album tartalmazta a Friends című sikerdalt, melyet feleségével, Deborah-val együtt írt.

Smith második albuma 1984-ben jelent meg, majd saját turnékba kezdett. 1986-os The Big Picture című lemezét a híres producerrel, Johnny Potokerrel  készítette. Ennek a stílusa kicsit a rock irányába indult el. Miután elkészítette I 2 eye (1988) című albumát, csatlakozott Amy Grant "Lead Me On World Tour" turnéjához, majd a következő évben kiadta első karácsonyi lemezét.

Az 1990-es években jött a többi siker: Go West Young Man (1990), Change Your World (1992), I'll Lead You Home (1995), Live The Life (1998). 1993-ban jelent meg a First Decade ami egy válogatás az előző 10 év számaiból. 1998-ban jelent meg második karácsonyi albuma is, Christmastime címmel. 1999-es This Is Your Time című albuma elkészítésében szerepet játszott a Columbine középiskolában történt mészárlás miatti döbbenet.

1996-ban Smith megalapította saját kiadóját, a Rocketown Records-ot.

Majdnem minden Smith-album tartalmazott legalább egy instrumentális számot, 2000-ben azonban egy teljesen instrumentális lemezt adott ki, Freedom címmel. Következő évben jött a Worship című dicséretalbum, amit a Worship Again követett. A Worship Again koncertfelvétel megjelent DVD-n is 2002-ben, és azonnal a Billboard video toplistája élére ugrott.

Két évtized zenélés után 2003-ban Smith megnyerte a Dove Award-ot „Az év férfi énekese” kategóriában. Ugyancsak 2003-ban megjelent a Second Decade, ami ismét egy válogatás volt.

A 2001. szeptember 11-ei terrortámadás emlékére írta meg „There She Stands” című dalát, talán leghíresebb rajongója, George W. Bush felkérésére. Ezt a dalt 2004-ben a Republikánus Párt gyűlésén mutatta be élőben. A dal felvezetőjében elmondta, hogy 2001 októberében személyesen találkozott az elnökkel az Ovális Irodában, ekkor kérte meg őt a dal megírására.

Smith 18. albuma, a Healing Rain 2004-ben jelent meg. Ötvözi a pop hangzást az előző két album dicsőítő jellegével. A címadó dalból videóklip készült.

Smith színészként is kipróbálta magát. A Her Hidden Truth (1995) című filmben mellékszerepet játszott, de a The Second Chance-ben (2005) már főszerepet kapott.

A film két nagyvárosi lelkipásztorról és teljesen különböző világukról szól. Ethan (MWS) egy Nashville-i óriásgyülekezetben a zenei szolgálatot vezeti, Jake (Jeff Obafemi Carr) pedig egy afro-amerikai lelkész, aki bűnözők és drogosok felé szolgál a nagyvárosi gettóban. A két férfinak együtt kell szolgálnia, és le kell győzniük előítéleteiket, melyek megosztják őket. A filmet Steve Taylor rendezte, 2006-ban mutatták be az Egyesült Államokban.

A 19. album 2006-ban jelent meg Stand címmel. A CD legfontosabb üzenete a keresztények közötti összefogást szükségessége. A legújabb CD egy újabb karácsonyi alkotás (It's a Wonderful Christmas). Ez 2007 októberében jelent meg.

2008-ban a Worship és Worship Again sikere után újabb dicsőítő albumot adott ki New Hallelujah címmel. Ezt Houstonban vették fel a Lakewood gyülekezetben 12 000 ember előtt, 2009-ben pedig egy DVD is megjelent belőle.

2010-ben jelent meg  a Wonder című album. Stúdióalbum, de tematikában a dicsőítő vonalat követi inkább. 11 évvel az első instrumentális album után, 2011-ben megjelent Michael W. Smith 2. istruentális albuma Glory  címmel. 2012-ben megjelent a Decades of Worship című album, amely a korábbi dicsőítőítőalbumok( Worship, Worship again, New hallelujah) legjobb dalaiból egy összeállítás.

Albumok 
Decades of Worship (2012)
Glory (2011)
 Wonder (2010)
 A New Hallelujah (2008)
 It's a Wonderful Christmas (2007)
 The Stand (2006)
 Healing Rain (2004)
 The Second Decade (2003)
 Worship Again (2002)
 Worship (2001)
 Freedom (2000)
 This Is Your Time (1999)
 Christmastime (1998)
 Live the Life (1998)
 I'll Lead You Home (1995)
 The Wonder Years (1993)
 The First Decade (1993)
 Change Your World (1992)
 Go West Young Man (1990)
 Christmas (1989)
 i2(eye) (1988)
 The Live Set (1987)
 The Big Picture (1986)
 Michael W. Smith 2 (1984)
 Project (1983)

Források 
 Michael W. Smith (angolul)
 Michael W. Smith (németül)
 Michael W. Smith Worship & Worship Again
 Reunion Records
 The Second Chance (bemutató)

További információk 

Keresztény zenészek
Amerikai énekesek
1957-ben született személyek
Élő személyek
American Music Awards-győztesek
Nyugat-virginiaiak